PATVIRTINTA

 Šilalės rajono savivaldybės

 administracijos direktoriaus

 2019 m. spalio 10 d. įsakymu

 Nr. DĮV-822

**BENDRO DARBO SU ŠEIMOMIS ORGANIZAVIMO IR KOORDINAVIMO ŠILALĖS RAJONO SAVIVALDYBĖJE TVARKOS APRAŠAS**

**I SKYRIUS**

**BENDROSIOS NUOSTATOS**

  1. Bendro darbo su šeimomis organizavimo ir koordinavimo Šilalės rajono savivaldybėje (toliau – Savivaldybė) tvarkos aprašas (toliau – Aprašas) nustato bendro darbo su vaikus auginančiomis ar jų besilaukiančiomis šeimomis organizavimo ir koordinavimo Savivaldybėje pagrindinius principus, subjektus, dalyvaujančius dirbant su šeimomis, bendro darbo su šeimomis organizavimą ir koordinavimą Savivaldybėje, įstaigų, institucijų, organizacijų keitimąsi informacija.

 2. Bendro darbo su šeimomis organizavimo ir koordinavimo tikslas – užtikrinti efektyvų socialinės rizikos prevencijos priemonių, taip pat kompleksinės pagalbos ir koordinuotai teikiamų švietimo pagalbos, socialinių ir sveikatos priežiūros paslaugų bei psichologinės, teisėsaugos pagalbos (toliau – pagalba) teikimą šeimoms Savivaldybėje, siekiant stiprinti šeimų gebėjimus, galimybes rūpintis vaikais ir taip užtikrinti kokybišką šeimų funkcionavimą, būtiną jų gerovę.

 3. Apraše vartojamos sąvokos atitinka Lietuvos Respublikos vaiko teisių apsaugos pagrindų įstatyme, Lietuvos Respublikos šeimos stiprinimo įstatyme, Lietuvos Respublikos socialinių paslaugų įstatyme, Lietuvos Respublikos apsaugos nuo smurto artimoje aplinkoje įstatyme, Lietuvos Respublikos švietimo įstatyme, Lietuvos Respublikos sveikatos sistemos įstatyme, Lietuvos Respublikos vietos savivaldos įstatyme ir kituose teisės aktuose apibrėžtas sąvokas.

**II SKYRIUS**

**PAGRINDINIAI BENDRO DARBO SU ŠEIMOMIS ORGANIZAVIMO IR KOORDINAVIMO SAVIVALDYBĖJE PRINCIPAI**

 4. Bendras darbas su šeimomis organizuojamas ir koordinuojamas laikantis šių pagrindinių principų:

 4.1. šeimos atsakomybės – šeima yra atsakinga už jos narių gerovę, o pagalbos teikimo tikslas yra įgalinti šeimą savarankiškai rūpintis ir tinkamai prižiūrėti savo vaikus;

 4.2. gyvenamosios vietovės bendruomenės įtraukimo – gyvenamosios vietovės bendruomenė imasi iniciatyvos kurti palankią savo bendruomenės nariams ir šeimoms socialinę aplinką, tenkindama bendrus gyvenimo kaimynystėje poreikius, o Savivaldybė stiprina ir telkia bendruomenes;

 4.3. subsidiarumo – pagalba šeimoms pirmiausia teikiama ten, kur ji efektyviausia, t. y. seniūnijoje ir bendruomenėje, o aukštesnio (Savivaldybės, valstybės) lygmens paslaugos teikiamos ir organizuojamos tik tada, kai bendruomeninės pagalbos šeimoms nepakanka;

 4.4. bendradarbiavimo ir tarpusavio pasitikėjimo – bendras darbas su šeimomis organizuojamas ir koordinuojamas laikantis nuostatos, kad šeimos gali ir turi būti atsakingos už savo gerovę, bendruomenė, bendruomeninės ir kitos nevyriausybinės organizacijos, kiti pagalbos ir paslaugų teikėjai gali pagalbą šeimoms suteikti, o Savivaldybė visomis priemonėmis telkia bendruomeninių organizacijų, nevyriausybinių organizacijų ir kitų pagalbos teikėjų pastangas, koordinuoja bendrą jų darbą.

**III SKYRIUS**

**SUBJEKTAI, DALYVAUJANTYS DIRBANT SU ŠEIMOMIS**

 5. Subjektai, pagal kompetenciją dalyvaujantys dirbant su šeimomis:

 5.1. Šilalės rajono savivaldybės administracijos (toliau – Savivaldybės administracija) Socialinės paramos skyriaus, Savivaldybės administracijos Švietimo, kultūros ir sporto skyriaus specialistai, Savivaldybės administracijos tarpinstitucinio bendradarbiavimo koordinatorius;

 5.2. Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Tauragės apskrities vaiko teisių apsaugos skyriaus Šilalės rajono savivaldybėje (toliau – VVTAĮT teritorinis skyrius) darbuotojai;

 5.3. Savivaldybės administracijos seniūnai, seniūnijų išmokų specialistai, seniūnaičiai;

 5.4. Šilalės rajono socialinių paslaugų namų (toliau – Paslaugų namai) atvejo vadybininkai, socialiniai darbuotojai ir kitų Savivaldybėje veikiančių socialinių paslaugų įstaigų (vaikų dienos centrų, globos namų) socialiniai darbuotojai, psichologai ir kiti socialinių paslaugų srities darbuotojai;

 5.5. Savivaldybės sveikatos priežiūros įstaigų, Šilalės rajono savivaldybės visuomenės sveikatos biuro, sveikatos priežiūros specialistai;

 5.6. Savivaldybės švietimo įstaigų (bendrojo ugdymo mokyklų ir ikimokyklinio ugdymo įstaigų, Šilalės švietimo pagalbos tarnybos ir kt.) paskirti atvejo vadybos specialistai, pedagogai, švietimo pagalbos specialistai;

 5.7. policijos pareigūnai;

 5.8. Užimtumo tarnybos prie Socialinės apsaugos ir darbo ministerijos Klaipėdos klientų aptarnavimo departamento Šilalės skyriaus darbuotojai;

 5.9. bendruomeninių ir kitų nevyriausybinių organizacijų nariai, šiose organizacijose dirbantys darbuotojai, savanoriai;

 5.10. kiti specialistai, teikiantys pagalbą šeimoms.

**IV SKYRIUS**

**BENDRO DARBO SU ŠEIMOMIS ORGANIZAVIMAS IR KOORDINAVIMAS**

 6. Už bendro darbo su šeimomis koordinavimą Savivaldybėje atsakingas tarpinstitucinio bendradarbiavimo koordinatorius. Tarpinstitucinio bendradarbiavimo koordinatorius vadovauja Savivaldybės tarpinstitucinei grupei, kurios sudėtį tvirtina Savivaldybės administracijos direktorius.

 7. Tarpinstitucinio bendradarbiavimo koordinatorius organizuoja tarpinstitucinius pasitarimus ne rečiau kaip kartą per ketvirtį.

 8. Savivaldybės tarpinstitucinė grupė sudaroma iš Savivaldybės administracijos struktūrinių padalinių, atsakingų už socialinių paslaugų organizavimą ir (ar) vaiko ir šeimos gerovę, švietimą, sveikatos priežiūrą, atstovų, seniūnų, VVTAĮT teritorinio skyriaus atstovų, policijos pareigūnų, socialinių paslaugų, sveikatos priežiūros, švietimo įstaigų atstovų. Jei reikia, atsižvelgiant į numatomo svarstyti klausimo turinį, į tarpinstitucinius pasitarimus gali būti kviečiami ir kiti paslaugas šeimai organizuojantys, teikiantys ir koordinuojantys subjektai, Savivaldybės administracijos direktorius ir (ar) jo pavaduotojas (-ai), meras, vicemeras (-ai), Savivaldybės tarybos nariai, nepriklausomi ekspertai ir kt.

 9. Savivaldybės tarpinstitucinės grupės pasitarimuose aptariami bendro darbo su šeimomis klausimai, susiję su pagalbos šeimoms planavimu, stebėsena ir plėtra; planuojamos prevencinės priemonės šeimoms, auginančioms vaikus ir įgyvendinamos; vertinamas pagalbos šeimoms poreikis Savivaldybėje; telkiamos bendram darbui su šeimomis Savivaldybėje bendruomenės, bendruomeninės ir nevyriausybinės organizacijos, taip pat aptariamos kylančios problemos, aptariama keitimosi tarpusavio informacija tvarka, organizuojami, planuojami ir teikiami siūlymai Savivaldybės administracijos direktoriui dėl pagalbos šeimai, socialinės rizikos prevencijos priemonių, bendruomenių telkimo formų, sutariama dėl bendrų veiksmų dirbant su šeimomis, aptariamos ir planuojamos prevencijos priemonės seniūnijose ir kt.

 10. Savivaldybės administracijos tarpinstitucinio bendradarbiavimo koordinatorius, organizuodamas bendro darbo su šeimomis koordinavimą Savivaldybėje:

 10.1. kartu su Aprašo 5 punkte nurodytais subjektais vertina ir analizuoja Savivaldybėje gyvenančių šeimų bendrą pagalbos poreikį, vykdo pagalbos prieinamumo ir kokybės stebėseną; rengia paslaugų plėtros planų projektus;

 10.2. inicijuoja ir kartu su Aprašo 5 punkte nurodytais subjektais rengia paslaugų plėtros planų projektus;

 10.3. teikia informaciją Savivaldybės administracijos direktoriui apie kylančias problemas dirbant bendrą darbą su šeimomis ir siūlymus dėl pagalbos šeimoms teikimo, organizavimo tobulinimo, plėtros.

 11. VVTAĮT teritorinis skyrius, policijos pareigūnai, seniūnijų socialiniai darbuotojai, švietimo pagalbos specialistai, Šilalės rajono savivaldybės visuomenės sveikatos biuras, bendruomenės, nevyriausybinės organizacijos ir kitos įstaigos ar institucijos, bendradarbiaudami su Savivaldybės administracija, organizuoja visuomenės švietimo ir informavimo priemones, padedančias visuomenei atpažinti grėsmes vaikams, smurto formas ir kt.

 12. Savivaldybės teritorijoje veikiančios įstaigos pagal kompetenciją dalijasi informacija dėl galimybių šeimai gauti pagalbą, kartu su šeima ir socialiniu darbuotoju planuoja ir teikia pagalbą šeimai. Prireikus pagal galimybes dalyvauja aptariant pagalbos šeimai priemones ir efektyvumą. Kai įstaigos atsisako bendradarbiauti su socialiniu darbuotoju ar atvejo vadybininkais, vadovybė apie tokį atvejį raštu informuoja Savivaldybės administracijos tarpinstitucinio bendradarbiavimo koordinatorių. Šie klausimai papildomai aptariami Savivaldybės tarpinstitucinėje grupėje.

**V SKYRIUS**

**BAIGIAMOSIOS NUOSTATOS**

 13. Apraše neaptartos bendro darbo su šeimomis nuostatos vykdomos vadovaujantis Lietuvos Respublikos teisės aktų nustatyta tvarka.

 14. Aprašas gali būti keičiamas, papildomas ar pripažįstamas netekusiu galios Savivaldybės administracijos direktoriaus įsakymu.

\_\_\_\_\_\_\_\_\_\_\_\_\_\_\_\_\_\_\_\_\_